MDK 2
Végigjátszás
Írta: Egedi Ferenc (Executor)
Tesztelte: Alagi Péter (Petrovszka) és Balogh Ádám (Apophis)

A Jim Dandy, Földkörüli pálya, délelőtt 8:59

Miután Kurt elegánsan kiesett az űrhajóból, kerüld ki a lézer és rakéta lövedékeket. Ezt legegyszerűbb kör-körös mozgással.

Az idegen bányamászó fedélzete, Edmonton, délelőtt 9:05

Miután bányamászót értél egy rövid ismertetőt hajthatsz végre, de bármikor megszakíthatod.
Ismertető: Állj a piros nyílhoz és fordulj az ajtó felé, lődd szét a két bábút. Mögötted megjelenik egy gránát, amit rögtön ki is próbálhatsz (persze csak miután felvetted). Most az ugrást gyakorolhatod. A tőled jobbra lévő platformra ugorj fel, majd a következőre, ezután ejtőernyőzz a harmadikra, végül mássz fel az utolsóra. Állj középre (a ventillátorra) és nyisd ki az ejtőernyőt. A légáramlat felvisz egy magasabb helyre, ahol találsz egy orvlövész gránátot. Állj a nyílhoz és lépj be az orvlövész módba. Lődd szét a két céltáblát, majd válts át a gránátra, ezzel szétlőheted a harmadikat. Ezután lődd szét a zárat (kék golyó) az erőtéren (előtte ne felejts el visszaváltani orvlövész lövedékre).

1.pálya- A Föld utolsó esélye 

Indulj el a folyosón még egy ajtóhoz nem érsz. Válts orvlövész módba és lődd ki a szörny kezéből a céltáblát. Miután széttört az üvegfal nyírd ki az első ellenséget (orvlövész módban fejlövést is csinálhatsz). Menj tovább amég egy körterembe nem érsz. Vedd fel a bábut, dobd le, ugorj le az egyik lebegő platformra, és lődd szét a szörnycsináló izét, a szörnyekkel együtt.
TITKOS HELY: Állj a ventillátorra, lődd szét a kék golyót és ejtőernyőzz be az alsó lyukon. Ha felszedted a dobozokban lévő tárgyakat, menj vissza a ventillátorhoz és menj be a felső nyíláson. A folyosón lesz két gömb, ami lő rád, ha leszedted őket menj az ajtóhoz és öld meg a szörnyeket, (a bejárat melletti két sarokban egy-egy gránát, a kijárat melletti sarkokban pedig alma van). Szüntesd meg az erőteret. Miután lentebb estél a kanyar előtt válts át orv lövész módba és óvatosan oldalazva lődd szét a két kameraszerű lézerágyút (Kurt csak orvlövész módban tudja szétlőni ezeket). Ess lentebb és azonnal rohanj a szemben lévő oszlopszerűséghez. Jobbra oldalazva lődd le a bikafejű szörnyet. Ezeknél a szörnyeknél nincs fejlövés, de az övcsatúkon néha kinyílik egy szem, egy orvlövész lövedék azonnali halált jelent! Vigyázz a lövedékei célkövetősek! A közelben van egy lepel (cloak), mely segítségedre lehet a következő szörny likvidálásában. A teremben van még egy szuper láncfegyver és egy sonka. A kijárat nem fog kinyílni, ezért menj balra és lődd szét a falban lévő kék golyót, és menj ki az ajtón. A folyosón lesz egy ezüstszínű bigyó és egy lézerágyú. A nagyteremben két ezüstbigyó vár és a kör alakú lejárón óvatosan oldalazz, mert a bejárati rész alatt egy lézerágyú van. A cél a középső ventilátor beindítása, ezt a kék golyók szétlövésével érheted el. A kékeszöld burokszerűségről nem lehet leesni. Lent találsz két célkövető orvlövész lövedéket. Állj rá (a működő) ventilátorra és tartsd nyitva az ejtőernyőt. Ha kiértél a csőből néhány kis repülő támad rád, melyet a célkövető orvlövész lövedékkel a legkönnyebb leszedni. Vedd fel az almát és a mozsárbombát. Orvlövész módban lődd bele a mozsárbombát a sárgásbarna burok tetején lévő lyukba, majd a két szörny megölése után, ejtőernyőzz át a következő platformra. A további két burát ugyanezzel a módszerrel zúzd szét. Miután megérkeztél a harmadik búra helyére, ugorj át a nagy cső szélére és keresd meg a bejáratot. Vigyázz bent három lézerágyú van. Ha átértél lebegj át a ventillátorhoz és nyisd ki az ejtőernyőt, de még ne menj be a függőleges csőbe, hanem menj át a félköríves cső tetejére, mivel itt található egy feketelyuk gránát. Ha felvetted, menj vissza a ventillátorra és lebegj fel az első főellenséghez!

1. Főellenség: Ő egy nagy gépben ül, melynek karjaiból lézersugarakat lő rád, de te a szemben lévő falnál biztonságban vagy (na meg ő is tőled, mert innen nem tudod lőni). A nagy gép mellett két platform lebeg, amely szörnyeket termel. Ezek alján egy-egy szokásos kék golyó van. Ha ezeket szétlövöd, a szörnyek nem termelődnek tovább. A nagy gépet nem tudod megsebezni, ezért lődd szét orvlövész módban a gép közepén lévő négy kék golyót. Miután a gép újabb karokkal lett gazdagabb (kinyílt az eleje), lesz még egy kék golyó középen. Ha szétlőtted előtűnik a főellenség (a pilóta). Őt három fejlövéssel tudod kiszedni a gépből. Ezután a gép leáll, de neked még meg kell ölnöd a pilótát (a feketelyuk gránát nem sebzi a főnököt!).

2. pálya- Egy pokol szemtanúja

Miután Maxet kilőtték a torpedóval a fel és le nyilakkal kerülgesd ki a meteorokat.

Idegen űrhajó, Földkörüli pálya, délelőtt 10:10

Max mészárlása után vedd fel a három magnumot. A falba ágyazódott rakétához képest jobbra lődd szét a falat, majd a következőt és menj be az ajtón. Itt lesz két lézerágyú, de ezeket Max bármelyik fegyverével le tudod szedni. Ha beértél az ajtón, öld meg a szunyókáló bikafejű szörnyet. Ha tipikus MDK-s poént akarsz látni, menj oda az ablakhoz és nézd meg az idegenek kreatív ablaktisztítási technikáját. Ha az ablakba lősz a kis idegennel történik valami… Ha kiszórakoztad magad, vedd fel az uzit és a magnumot, valamint van még egy akkumulátor is. Ha ki akarsz menni a szobából, lődd szét az ajtó melletti kis bigyulát és menj a kiindulási ponthoz (a rakétás fal szemben legyen veled). Most a baloldali falat lődd szét úgy, mint az előbb a jobbat. A folyosón szintén két lézerágyú lesz. A teremben három szörny lesz, ezenkívül egy sörétes. Az ablaknál ismerős arc. Menj vissza, és lődd szét a rakétás falat, majd az ajtót. A folyosón lődd szét a riasztókat (piros villogó sziréna), és az öngyilkos hajlamú szörnyeket. A következő terem közepén uzik termelődnek. Kétoldalt üvegfal van, mögöttük szörnyek. Lődd ki az üvegfalat, és ha nem szeretnéd, hogy mégtöbb szörny jöjjön, szedd szét a riasztókat és a szörnycsináló izéket. A bejárat felöli részen egy-egy elem található. Ha felnyílt a kijárat előtti fal, menj ki az ajtón. Sérüléseidre a kijárat előtti akkumulátor a gyógyír. A folyosó után egy völgybe érsz. Itt ajánlatos négy uzira váltani. Az utadat szörnyek, kamikázék és falak gátolják. Ha átverekedted (lövöldözted) magad a tömegen, lődd szét az ajtón lévő zárat és tisztítsd meg a folyosót a lézerágyúktól, riasztóktól. A nagy nyitott teremben uzik termelődnek. Kis repülők és szörnyek találhatóak itt. A kijárat nem fog kinyílni, ezért lődd szét a három szörnycsináló izét. A magas teremben vedd fel a jetpacket. A narancssárgás-barnás töltőkével tudod feltölteni. Lent van két ajtó, melyek mögött elemek találhatóak, de csak felfelé lehet menni. Repülj fel (tartsd nyomva az ugrás gombot) az első ’’emeleten’’ lődd szét a négy lézerágyút, ugyanis a felső zsilip csak így enged tovább. Repülj fentebb, és így tovább, amég ki nem érsz (bármikor visszamehetsz tölteni a jetpacket). Itt három szörny, három szörnycsináló izé és a fenti platformon két bikafejű található. A három szörnycsináló mellett egy-egy fegyver van. Töltsd fel a jetpacket és látogasd meg bikafejű barátainkat. Ezután folytasd a lézerágyúszétlövöldözősdit amég fel nem érsz egy háromajtós szintre. Két ajtó mögött elem van, egy pedig a kijárat, amely tele van lézerágyúkkal. Újabb négy uzis rohanás következik. Ha végeztél és beértél egy magas terembe, ugorj fel a legalsó lebegő platformra. Ez kicsit fentebb visz, hogy átugorhass a következőre. Az ugrásaid nem mindig (sosem) aratnak osztatlan sikert a közönségednél. Ha felugrálgattál a legfelsőre, töltsd fel a jetpacket (repülés közben). A zsilip után újabb lézerágyúlövöldözősdi lesz, több szinten át. A következő folyosó is lézerágyúkkal lesz díszítve, de ez elvezet a második főellenséghez.     

2. Főellenség: A terem alján fegyverek és élet van, valamint egy jetpack töltő. Ilyenkor a főellenség a bikafejű szörnyekéhez hasonló lövedékeket lő ki. Nem érdemes lemenni (csak ha nagyon kell az élet), mivel ahol bejöttél van egy akkumulátor, és fegyverednek is kellett volna maradni (négy uzi elég). Először lődd szét a világító, szögletes részeit. Vigyázz az előtörő fényre, mert sebez! Ezután lődd szét a több tarabból álló páncélját és azt, ami alatta van. Miután szétszedted egy világító gázszerű gömb lesz belőle. Lőj bele néhányat és pusztítsd el végleg! 

3. pálya- Mi az a BFB?! 

A Jim Dandy, Földkörüli pálya, délelőtt 10:42

Először vedd fel a kenyeret és a kenyérpirítót. Menj a hűtőhöz és vedd fel a két üveg Mr. Fizzy-t. Csinálj néhány pirított kenyeret (kenyér+kenyérpirító). A bárpultnál vedd fel a három üveg szeszt, és a rongyot. Ha újabb poént akarsz látni, menj közel a Hi-Fi-hez. Menj ki az ajtón a négylépcsős teremig. Menj be a szembenlévő, fehér lépcsős (mellék) helyiségbe. Vedd fel a két rongyot és tegyél egy kétbetűs kitérőt. Ha végzett a doki, vedd fel a csöveket és a leszakadt kézszárítót. Itt egy újabb poén található (angolul tudóak előnyben), előtte nyomj egy quick-save-et. Próbálj meg kimenni az ajtón, kézmosás nélkül. A párbeszéd mindig más, amég a ’’That’s it! No more chances!’’ el nem hangzik. Ha nem akarod sérülten folytatni, töltsd vissza a gyors mentést, de most moss kezet. Menj vissza a lépcsős terembe. Menj be a lila lépcsős ajtón. A bejárathoz képest jobb oldalon, a kis lépcső aljánál, találsz egy ragasztószalagot. Kombináld a vascsöveket a kézszárítóval, az így kapott eszközzel menj be a zöld lépcsős ajtón. Az új eszközzel tereld a négy szörnyet a nagy húsevő növényhez (a lövedékeket is el tudod téríteni). A növény a finom ebédet úgy köszöni meg, hogy felturbózza a kenyérpirítót. Ezentúl speciális kenyeret tudsz vele csinálni (ez lesz az állandó fegyvered). A kenyérszeletek pattognak, és elég szépen sebeznek. Menj be a liftbe, ami egy csövekkel és gerendákkal teli körterembe visz. Vigyázz a vízben áram van! Állj a szembenlévő gerenda elé. Indulj el jobbra a fal melletti peremen. Menj a vastag csőig. Állj vele szembe, és folyamatosan nyomd az előrét, és a balra oldalazást. Ha jól csináltad egy csőre esel. Sétálj a középső oszlopig, majd ess rá a jobboldali legalsó gerendára. Állj a repedéshez és használd a ragasztószalagot. Vedd fel a kábelt és kombináld a csővel. A padlón keress egy villogó piros x-et, állj rá és használd a létrát (ezentúl, ha ilyet látsz, akkor a létrát kell használni) ez felvisz egy csőre. Innen ess rá a piros x melletti gerendán lévő x-re. Használd a létrát. Ez egy gerendára visz, itt fordulj jobbra és menj be a nyíláson. Menj a gerendáig, ugorj át a szemben lévő x-re. Tudod a dolgod. A csőről ugorj a gerendára. Menj balra és menj be a nyíláson. Mielőtt bemennél kombináld a kenyeret a pirítóval és öld meg a 3 szörnyet. Menj a srégan jobbra lévő kis gerendára, ugorj balra, majd a külső falon lévő kis gerendára, ugorj balra, innen a belsőre, ugorj a belső peremre, menj a bal oldali gerendára, innen már látod a kijáratot. Ha kiértél egy gerendára, érkezz. Ess a benti gerendára (ne mellé) menj balra és menj be a nyíláson. Újabb körterembe érkezel. Menj jobbra a peremen, és ugorj a kis gerendára. Innen ugrálj a liftig, majd az adott pillanatban ugorj a liftre. A liftről ugorj a kijárathoz, a csőre. Ugorj a hosszú gerendára, fordulj balra. Állj az x-re, menj a gerendára a kijárathoz. Menj be. Állj a padkára és menj a lépcsőhöz. Menj be a liftbe. Mikor kiértél a liftből, menj egyenesen, aztán balra a feljárón. Vedd fel az akváriumot és az öngyújtót. Mostmár tudsz molotov koktélt készíteni (eddig is tudtál volna, de nem volt mivel meggyújtani). Kombináld a szeszt a ronggyal. Ezt meglepő módon az öngyújtóval tudod használni. Menj vissza a rakétákhoz. Ments egyet! Gyújtsd meg az öngyújtót, és menj oda az egyik rakéta gyújtózsinórjához. Most töltsd vissza! Menj a rácshoz (csatornanyílás) és használd az akváriumot. Ez a játék egyik legidegesítőbb része, de neked itt van ez a jó kis végigjátszás! A halat kell irányítanod egy aknáktól és ragadozóktól hemzsegő minilabirintusban. A cél megkeresni egy gombot. A tűzgombbal tudsz gyorsítani, de ez nem tart sokáig. Az út egyszerű, pedig bonyolultnak tűnik. Menj minden elágazásnál JOBBRA! Ennyi. Ha megnyomtad a gombot, lődd le a szörnyeket és a szörnycsináló izét (itt jól jöhet a molotov). Menj fel a lifttel és menj be az ajtón a másik liftbe. Fordulj gyorsan jobbra, menj a belső ládához. A láda mögötti bikafejű szörnyet mandinerből öld meg. Menj a falon lévő nagy kapcsolóhoz. Állj alá és ugorj (így tudod bekapcsolni). Mikor felvetted a mágnest, kombináld a ragasztószalaggal, és mikor a doki fuldokolni kezd, húzd a fejére az akváriumot. Menj ki az ajtón, vigyázz lőnek rád! Semmiképp se állj a betűkre, mivel nem tudsz ugrani. Ha beértél menj be a liftbe és elérkezel a harmadik főellenséghez.

3. Főellenség: Az ajtó mellett van a falon egy kapcsoló. Kapcsold fel és menj be a rózsaszínű teleportba. Itt is kapcsold fel a kapcsolót, és amikor az észlény a fent lévő sugaraknál van, ugorj a gombra. Ezt addig ismételgesd amég el nem ájul. (Ha nincs rajta a pajzs pirított kenyérrel is megtudod sebezni. De mi az a BFB?!) 

4. pálya- Shwang titka

Idegen űrhajó, Földkörüli pálya, délelőtt 11:50

Menj ki az üvegen és ölj meg mindenkit, akit érsz. Menj be a szemben lévő üvegen, ess le (a hengerre), és menj a túlsó henger, túlsó végébe (a hengeren belülre, mert itt jó dolgok vannak). Vegyél fel mindent, majd menj le. Ölj meg minden szörnyet és a szörnycsináló izét. Az sz.cs.izé helyén lévő kék golyót lődd ki, és menj be az ajtón. Menj addig, amíg egy hatalmas terembe nem érsz, ahol hatalmas kör alakú platformok lesznek, és sok ezüst bigyó. Menj végig a hídon, amíg egy kör alakú részhez nem érsz, melynek közepén egy ventilátor lesz. Az alatta lévő kék golyó kilövésével be is indul. Menj fel vele a fentebb lévő gyűrűre. A négy kék golyó felett egy platform képződik ha belelősz, de ez csak rövid ideig tart. Ezeken elugrálhatsz a következő ventillátorra (az ez alatt lévő golyót csak akkor tudod szétlőni, ha rálépsz a negyedik ideiglenes platformra). Lődd ki a felső három kék golyót a platformokért (a ventilátor mögött lévő peremről mindhárom elérhető), lebegj fel, és a harmadikról lődd ki a ventilátor alatti golyót. (Az is megoldás, hogy csak a középső golyót lövöd meg, átejtőernyőzöl a nem működő ventilátorra, belelősz a legközelebbi platformos golyóba, ráugrasz, kilövöd a ventilátor alatti golyót és visszaugrasz rá. Kinek melyik a könnyebb.) Menj egy szinttel feljebb, sétálj végig a hídon és menj ki az ajtón. Ha elérted azt a termet, ahol három golyó száll fel és le, akkor cselekedj az alábbiak szerint: a golyók megállnak, ha orvlövész módban beléjük eresztesz egyet. Az újabb lövéstől megint elindulnak. Ha nyitott ejtőernyővel föléjük repülsz mini ventilátorként lehet őket használni. A falon, a legalsó mélyedésben egy lepel található, először juss fel ide a golyók segítségével. Ha felértél (a lepel eltűnik) indítsd el a golyókat, hogy fel tudj menni a következő nyíláshoz és így tovább egészen az ajtóig (érdemes a nyílások feletti peremre ugrani, mert innen jobban lehet látni a golyókat). Az ajtó mögötti folyosó tele van lézerágyúkkal. Ha beértél a függönyös terembe, öld meg a két bikafejűt, de még ne ugorj lentebb. Ugorj át a jobboldalon lévő ventilátorra, és vitorlázz át oda, ahol a felső bikafejű volt. A folyosó végén lesz néhány jó dolog. Megtekintheted a színpadi műsort is, de ez szörnyen unalmas. Menj vissza a függönyös terembe. Mostmár leugorhatsz. A főbejárathoz képest menj jobbra, (ha akarod előtte menthetsz). A körteremben az alma nincs ingyen, mivel csak az egyik ajtón bírsz visszamenni. De melyik ajtón? Ha visszamentél a függönyös terembe, menj be a másik ajtón (a főbejárathoz képest balra), mivel erre van a helyes út. Közöld az előbbi ’’színészekkel’’, hogy szörnyűek voltak (természetesen fegyverrel). A gázfejű szörnnyel gondok lehetnek, mivel normál fegyverrel nem lehet megölni. Lődd ki a búráját, és megoldódik a probléma. A három fenti szörny nem örül neki, hogy vége az előadásnak, ezért a színpadon táncolhatsz egyet. Ha tetszett nekik széttörik a lelátó üvegét, és lemennek hozzád (nem autogram kell nekik). A színpad mögötti ajtón tovább tudsz menni. A három szörnycsináló izé szétlövése után kinyílik a kijárat. A tűz körül három bikafejű szörny szaladgál. A tűz segítségével fel lehet lebegni néhány jó dologért. A kijárat után, a cső végén egy nagy kör alakú terem található. Az alján van néhány bikafejű szörny és egy ventilátor. Ejtőernyőzz le és lőj bele a ventilátor legalján lévő kék golyóba. Ha ezzel kész vagy vitorlázz fel és menj be a bejárathoz képest baloldalon lévő csőbe. Menj be az ajtón. A folyosó szokás szerint tele van lézerágyúkkal. A folyosó másik oldalán egy szakadék van, ezért aktiválnod kell a hidat. Ugorj el a balra vagy jobbra (teljesen mindegy) lévő örvényhez és vedd fel a pattogó orvlövész lövedéket. Az örvényről lebegj át a hozzád közelebbi kiálló végű csőbe (ha gondolod felveheted a csövek végén lévő tárgyakat is, ilyenkor körbe kell siklanod, vissza az örvényhez) állj a kiálló részre és lépj be orvlövész módba. Válts át pattogó orvlövész lövedékre, és nézz el az örvény felé. Látnod kell egy lila céltáblát (négyszeres nagyításnál már egész szépen látszik) közelíts rá és lőj. Ezt mind a két oldalon tedd meg (a céltábla az örvényhez képest mindkét esetben baloldalon van). Miután felnyílt a híd menj át a túloldalra, és lődd szét a szörnycsináló izét. Menj be az ajtón. A folyosó tele van nehéz lézerágyúkkal, és a folyosó végén jön a negyedik főellenség.

4. Főellenség: Mielőtt bemennél a középső kis épületbe, szedegesd fel a teremben lévő nyalánkságokat. Miután Shwang elkapta Maxet utánad is elkezd nyúlkálni, de a háromszor eltalálod a szemüvegét megunja, és romba dönti a fél termet. Ez után szabadítsd ki Maxet úgy, hogy négyszer rálősz Shwang öklére orvlövész módban (arra, amelyikben Max van). A találatot csillagok jelzik. Ha ez sikerült odadobja hozzád Maxet. Hatlábú vérebünk is el kezd lövöldözni Shwangre (megsebezni persze ő sem tudja, de a szándék a fontos). Shwang ellen egyszerű védekezni: a lézereket oldalazással kerüld ki, a lényeket amiket dobál, lődd szét a levegőben, ha pedig ő ugrik át állj arrébb. Orvlövész módban lőj rá annak a falon lévő nagy kapcsolónak a gömbjére, amelyiknél a főellenség éppen áll. Ezt még egyszer meg kell ismételned, és túl vagy a negyedik pályán.
   
5. pálya- Az erő története, avagy a kutya kutyát eszik

Miután az idegenek űrhajója felrobbant, kerülgesd ki a meteorokat. Ezúttal nyolc irányba mozoghatsz.

A Jim Dandy, Földkörüli pálya, délután 2:47

Az ajtó nem nyílik (a pálya többi részén sem), ezért lődd szét a terem közepén lévő rácsot, de előtte szedegesd fel a fegyvereket. Ha leértél lődd szét a falon lévő rácsot is. Vigyázz a kamikaze szörnyekkel. Egy körterembe érkezel, ami tele van lézerekkel. Ezeket úgy tudod hatástalanítani, ha szétlövöd a négy számítógépet a falnál. Menj le a lenyílt rácson, és ahol lehet, lődd szét a rácsokat. Menj egészen addig amég le nem lehet esni. Próbálj meg a peremre esni. Lődd szét a szörnycsináló izét és a számítógépet. Nézz bele a középen lévő csillagvizsgálóba (előtte egyet lőj bele). Lődd szét az alattad lévő rácsot. Ha beérsz a könyvtárba, találkozol egy újfajta ellenséggel: egy repülő robottal. Menj az ajtóig, ami szintén nem nyílik. A jobbra lévő rácsot lődd szét. Menj az inkubátorokig. Minden szinten az egyik inkubátor hátulján van egy panel, ha szétlövöd beindul egy platform, ami felvisz a következő szintre. Mikor felértél menj be a kis rács mögötti szellőzőn. A teremben a fehérlépcsős ajtó nyílik. Menj be a WC-ig, és lődd szét az ajtóval szemben lévő falat. Menj be a nyíláson. A minilabirintusban csak azokat a falakat lehet szétlőni, ami meg van repedve. Ha beérsz a zárt hídba az leszakad alattad. Érdemes felugrálni a dobozokon és felvenni a négy gatlinget. A szörnyek két oldalról jönnek. A jobbra lévő rácson menj be. Balra nehezebb kimenni, de ott van egy rakétavető. A félkör alakú falat szét lehet lőni. A gerendáról ugrálj le a peremeken. Vedd fel a jetpacket és lassan kövesd az üzemanyag töltőt. Repülj fel a fogaskerék melletti piros szélű csövön. A híd itt is le fog szakadni, ezért hagyj vagy húszegységnyi üzemanyagot, és mikor leszakad, repülj át a megmaradt hídra, különben a savban úszó tárgyakon kell átugrálnod. Menj be a kis ajtón és ugorj le az 5. főellenséghez.

5. Főellenség: Az ötös főellenség egy nagy robotkutya (Max brutál változata). Néha körbeveszi magát egy erőtérrel, ilyenkor csak rakétavetővel sebezhető. A középen, fent lévő űrhajószerűségben van egy akkumulátor, ami mindig újratermelődik. Ezt ő is feltudja venni! Ha az életerő csíkja pirosba lement, akkor a kinti kék erőtér mellett álldogál, és szorgalmasan lövögeti rád a robbanó tűzgolyóit és a sok kis piros, nyomkövető lézersugarát.

6. pálya- Hawkins

A Jim Dandy, Földkörüli pálya, délután 4:23

Ezen a pályán bombákat kell hatástalanítani. Ahol a vezetékek összefutnak az a bomba, ehhez gombok kapcsolódnak. Adott sorban megkell őket nyomni. A bombán az egyik vezeték helye pirosan villog. Az ehhez kapcsolódó vezeték gombját kell megnyomni. Az első bombára két perc van. Ha hatástalanítottad (a sorrend mindig változik, ezért nem írom le, hogy mikor melyik gombot nyomd le), a lilalépcsős ajtó mögött van négy kis agydobáló szörny, és egy bagett a kenyérpirítóba. Továbbmenni a zöldlépcsős ajtón bírsz. A szakadéknál a csöveken lévő padlódarabkákra ugorj (ezek rövid időn belül leesnek, ezért ahogy átugrottál, rögtön állj rá a csőre). Itt megtalálod a második bombát. Tíz másodperccel több időt kapsz a hatástalanítására, mint az előbbi bombánál. Ha továbbmész, kapsz a húsevő növénytől két plutóniumot. Miután legyőzted a szörnyeket, menj be a növénytől jobbra kinyíló ajtón. A harmadik bombára hét percet kapsz. Miután hatástalanítottad a bombát és kinyírtad a szörnyeket, menj be a falon lévő nyílásba, és ha odaértél hatástalanítsd az utolsó bombát, amire hét és fél perced van. A falon lévő gombot csak pirított kenyérrel tudod benyomni. Miután megölted a szörnyeket, menj be a liftbe és nyírd ki végre az észlényt, azaz a hatodik főellenséget!

6. Főellenség: A legnagyobb dobozoszlop mellett folyamatosan termelődik a plutónium (egyszerre csak egy). Idd meg és mássz fel az oszlop legtetejére, majd adandó alkalommal ugorj rá az észlényre (csak ha még tart a plutónium hatása). Ezt még kétszer csináld meg, ezután bármivel megtudod sebezni (és persze ölni) a főellenséget!

7. pálya- Gondnoki kötelességek

Felső határ, Swizzle Firma, délután 2:40

Fuss amég kétfelé nem ágazik az út. Menj jobbra, be az ajtón. A folyosóvégi teremben öld meg a szörnyeket, és iktasd ki a három lézerágyút. A szörnyek folyamatosan hullnak le, a rácsra. Állj a rácsra, fordulj az ajtó felé és lődd ki a jobboldali függőleges csőben a golyót. Ezután a baloldalit. A rácsról menj fentebb és ott is lődd ki. Menj le és lődd ki a középsőt. Menj újra fel, és állj rá a középső üvegre úgy, hogy veled szemben legyen a rács mögötti kék golyó. Menj a balra, a falon lévő rács alá, és ha megfordulsz láthatod mit kell tenned. Ezután vedd fel a gránátot. Robbantsd szét a talajon lévő üvegeket (a gránáttal). Menj be a nyíláson, vedd fel a lenti mozsárbombát. A rács segítségével menj vissza, és üdvözöld a gázszörnyeket. A mozsarat lődd be a rács fölé, a jobboldali kék golyóhoz (ha jól csináltad az üveg kitörik). Ezután kibírod lőni a kék golyót. Ez lent kinyit egy újabb részt, itt lesz egy pattogó orvlövész lövedék. Ha felvetted menj vissza, és állj rá a talajon lévő rózsaszín kiemelkedésre. Lépj be orvlövész módba, és keress a falon egy ugyanilyen kiemelkedést. A pattogó orvlövész lövedékkel addig lődd, amég el nem találod a kék golyót a rács mögött. Ha ez kész menj le, és menj tovább, ki a központi csarnokba. A törékeny rácson menekülj tovább jobbra, majd ugorj srégan balra, a lenti mélyedésben lévő ajtóhoz. A függőleges csöveknél a cső alján lévő üveg szétlövése után, a belőlük kieső pattogó kék golyót kell szétlőnöd. Ez beindítja az adott cső alatt lévő légáramlatot. A helyes út a jobboldali, a többiben csemegék és lézerágyúk vannak. Minden golyó kilövése után három lepelszörny (valamilyen nevet adnom kellett nekik) jön elő. Ezek olyanok, mint a gázszörnyek, de lepel van rajtuk (csak halványan láthatóak, de a megölési módszer ugyanaz). A következő teremben a szörnyek népesség csökkentése után, lődd ki a jobboldali nagy kék izé alján az üveget. A nyíláson lőj be egy orvlövész lövedéket, és lődd szét a kieső kék golyót. A baloldali izé tetején is lődd ki az üveget, és lőj bele egy mozsárbombát, a kieső kék golyót szintén nem lesz könnyű eltalálni (ez egy ilyen pálya). Menj fel az emelkedőre, és lődd ki a jobboldali nagy izé tetején a golyót. A látogatók másvilágra küldése után menj le a kinyílt rácson (a bejárattal szemben). Ha ismét kint vagy a szabadban a cél a középső platform. Van rajta egy teleport, egy alma, egy feketelyuk gránát és egy lézer láncfegyver. A teleport egy ajtóhoz teleportál, menj be rajta. Egy hatalmas terembe érkezel (csak én látom pókszerűnek?). Menj balra és az első oszlopban (pókláb) lesz egy kék golyó. Miután kilőtted egy csomó jó dolgot kapsz, és egy csomó ellenséget. A póklábból a sugár akkor kapcsolódik be középre, ha az összes ellenséget kiirtottad (lent is lehet ellenség). Ha végeztél velük, folytasd balra az utad a következő lábig. Ezt tedd meg az összessel. Ha leesnél, menj középre és lebegj fel a légáramlattal a teleporthoz. Egyre nehezebb és több ellenfél jön és lepelszörnyek is. A sugárral tudod ellenőrizni, hogy van-e még valaki. Miután mindegyiket bekapcsoltad, menj le az új nyíláson. A következő teremben egy golyó pattog le (egy idő után felteleportál és újra elindul lefelé). Ha kilőtted egy szinttel fentebb vitorlázhatsz, ott ugyanilyen a helyzet. Miután elérted az ajtót (és kimentél rajta), túl nagy lesz a csend. Ugorj át a nagy platformra, és vedd fel a harcot a hetedik főellenséggel.

7. Főellenség: Miután Shwang barátunk hajója feltűnt, és Kurtot elözönlötték a szörnyek érdemes átváltani lézer láncfegyverre (ha már elhasználtad jó a sima orvlövész lövedék is). Shwanget roppant egyszerű kiszedni az (űr?) hajójából: lődd ki rajta a golyókat (ezek most nem kékek a változatosság kedvéért). Ha a golyók kiestek, Shwang pedig leesett Kurt rövid eszmecsere után átsiklik a császári palotához. De mire menne a társai nélkül?

8. pálya- Xenoikus történet

Alsó keleti oldal, Swizzle Firma, délután 4:17

Szabadulj meg az ellenségektől, és keresd meg azt a falat, amelyikben fémládák vannak. Kettő ilyen van, az egyikben fegyvereket találsz, a másikban van egy rács is a bejárathoz képest jobbra. A teremben bikafejű szörnyek lesznek. Egy idő után a bejárathoz viszonyítva jobbra megnyílik az út, addig gyilkolássz. Max szivarfüstje beindít egy dohányzásellenes védőrendszert. A továbbjutáshoz lődd ki a két lézerágyút, a két riadó szirénát és a négy füstkarika készítő valamit. Miután bebizonyítottad, hogy nem csak a cigaretta öl (például: az alkohol öl, butít, és savakkal aldehideket képez), A következő teremben az ajtó kinyitásához lődd szét a csillárszerűséget, fegyverekért pedig az oszlopokat. A nagy teremben, nézz fel. A három színes peremet kell szétlőnöd a csöveken. Először menj át a középen lévő nagy, monitorokkal ellátott izéhez. Innen a platformok segítségével menj fel, és lődd szét a színes peremeket. Miután szétlőtted mindhármat a középső rész leszakad, és utat nyit a padlón. A keletkezett nyílásban van egy cső, ugorj rá. Menj a kiálló részre és ugorj be a csőbe. A csőből kiesve lődd szét a szörnyeket és az űrhajókat. Miután megérkezett az űrhajó, lődd le a szörnyeket, menj be az űrhajóba és állj rá a vezérlőpulton lévő piros gombra. Menj ki az űrhajóból, be a szétlőtt ajtón. Vedd fel az atom jetpacket, és repülj fel a bejárattal szemben lévő nagy henger alakú hengeren lévő kiemelkedésre. Miután felértél a második kiemelkedésre, repülj fel az atomszivárgás feletti kiemelkedésre. Folytasd az utad jobbra, itt újabb kiemelkedés van, és utána menj oda, ahol már két helyen szivárog a gáz. Ezután már három helyen szivárog. Aztán már sok helyen. Itt menj felfelé, a kiálló nyúlványokhoz. A jobboldalira ne repülj át, mert letörik. A nagy hengeren kis kékes színű, szögletes nyúlványok bukkannak elő, de vissza is húzódnak. Ezeken menj felfelé. Az utolsó után lesz egy kiemelkedés, amelyen lesz egy tervrajz. Ez azt ábrázolja, hogy csak akkor tudsz továbbmenni, ha az összes felső, nagy nyúlványt megérinted, vagyis rászállsz a végén lévő platformra. Ilyenkor a nyúlvány lehajlik. Ha körbeértél beindul a többi kékes színű, visszahúzódó nyúlvány a hengeren. Ugrálj fel egészen a kiálló, kékperemű részig. Innen repülj a cső közepén lévő lyukba. Ha beértél a nagy terembe, először repülj fentebb, a feletted lévő platformra, azután az ovális karikák szélén lévő kiálló részekre repülve tudsz továbbjutni. Repülés közben várd meg amíg kábé tíz egységre lemegy az üzemanyagszint, ezután engedd el az ugrásgombot, és várd meg amég majdnem teljesen feltöltődik, aztán megint repülhetsz. Vigyázz, csak a kiálló részre tudsz leszállni! A gyűrűkben áram van! Ha elérted a kijáratot, menj végig a csövön, és mentsd meg a Földet a pusztulástól!

8. Főellenség: Shwang Shwinget nagyon megviselte a legutóbbi összetűzése Kurttal. Ezért elhatározta, megsemmisíti a Földet, egy Végítélet Napja rakétával! A rakétát három perc múlva kilövik, ennyi időd lesz megállítani Shwanget. A képlet egyszerű: add Max kezébe a legbrutálisabb, tömegpusztító fegyvereket, és lődd Shwanget ahol éred! Miután száműzted az élők sorából, Max megpróbálja megakadályozni, hogy kilőjék a rakétát, de csak a robbanófejet sikerül hatástalanítania. A rakétával együtt Max becsapódik a Császári Palota elé. A csapatból már csak dr. Fluke Hawkins hiányzik…  

9. pálya- Az összes hős, avagy törj fel!

Egy újabb meteorkerülgetős rész, fekete lyukakkal nehezítve.

Felvágós Swizzle magaslat, Swizzle Firma, délután 7:19

A doki baklövése után, a Swizzle Firma elitnegyedében találod magad. Négy dolgot kell találnod ahhoz, hogy elmehess innen, és végre találkozz a többiekkel. Az első egy telefonfülke (ezt nem kell keresni), de a három másik dolog megszerzése nem ilyen egyszerű. Három különböző út van, mindegyik végén egy kellék. Több helyen találhatsz, bélgáz túltengésben szenvedő kis szörnyeket, de ezek nem bántanak (csak szólnak az őrségnek, ha megtámadod őket), azért ne engedd őket túl közel (fellöknek). Menj be a hátad mögött lévő teleportba, a felfelé mutató nyílnál. A következő folyosó nem hiszem, hogy túl nagy gondot jelentene. Az ezután következő teleport elérése sem sokkal bonyolultabb, de itt már lesz egy ellenség (nem a kis szörny). A bagettel egyszerűbb kinyírni, de még jól jöhetne később is. A következő helyen két szörnycsináló izé lesz, távolabb pedig ezüstbigyók. Az utóbbiaknál már érdemes használni a bagettet. A sok kis lebegő platform alatt van egy szürke kör. Itt ugyanazt kell tenned, mint régebben a x-eknél. Létrázgass fel a teleportig, az egyik helyen ugranod is kell. A következő teremben a talajon van három kékeszöld négyzet alakú gomb. A fenti kis játék segítségével kell kisszörnyeket ledarálni. Ha a kisszörny odaért a felső csapóajtóhoz, állj rá bal gombra, várd meg amég a falnál megfordul, és ezután jön a jobb gomb. Végül újabb fordulás után a középső. Ha átesett egy csapóajtón állj le a gombról. Ha elrontottad jön egy másik kisszörny, de büntetés is jár érte. Három szörny ledarálása után továbbmehetsz. A következő folyosón csak egy intim jelenet látható, a baloldali ablakon át. Ezután néhány ezüstbigyó, két robot és egy szörnycsináló izé található. A teleportot a szörnycsináló izé helyén lévő gombbal tudod aktiválni. A teleport után ezüstbigyók és robotok várnak, valamint középen láthatsz néhány gombszerű piros lámpát, és három kéket. A terem három oldalsó részén egy-egy gomb van. Ha a három körbejáró fény közül az egyik eléri valamelyik kék gömbszerűséget, állj rá az egyik fehér gombra. Ha elég gyorsan csináltad a gomb beragad. Miután benyomtad mindhármat, ugorj rá a fel-le lebegő platformra, vedd fel a pozitronikus nemtudommit, és menj be a teleportba. A hosszú folyosó után újra a főtéren találod magad. Most menj be a baloldali ajtón. A folyosó után lesz némi őrség, majd az újabb folyosó elvisz a labirintus bejáratához. A rács túloldalára kellene átjutnod, itt van ugyanis a következő begyűjtendő kellék. Ahhoz, hogy elérd a kijáratot, a kereszteződéseknél menj: jobbra, az első elágazásnál balra, jobbra, jobbra, az út végén jobbra, balra, a Shwangfejnél jobbra, az út végén jobbra, a Shwangfejes kis zsákutca után jobbra, balra, jobbra, jobbra, az első elágazásnál balra, jobbra és végül jobbra. Támpontot jelenthet az időnként felbukkanó kisszörny. Ha őt látod jó úton haladsz. A labirintusban van nyolc különböző színű gomb: kétfajta sárga, két kék, egy rózsaszín, egy piros, egy zöld és egy lila. Ezeken furcsa jelek vannak. Ha bekapcsolod mind a nyolcat, akkor a kijáratnál lévő magas, kékeszöld oszlop hátuljában kinyílik egy ajtó. Itt élet és fegyver található. A gombokhoz elvezető utakat bonyolult lenne leírnom, ezért nem is teszem. A labirintusban három dolog tud megsebezni, de ha az általam leírt úton haladsz, akkor a legveszélyesebbel nem találkozol. Az első az áram (bújj át alatta), a második a forró gőz (várd meg amíg egy időre megszűnik), a harmadik egy furcsa robotfej, ami leböfög (mielőtt kinyitná a száját, lőj bele). Az utóbbit én csak két helyen láttam. Ha kiértél a labirintusból, vedd fel a palatialikus lokátort (ne kérdezd mi az), és irány a teleporton át, a főtér. Az utolsó kellékhez a jobbra, fent lévő ajtón menj be. A hosszú, üres folyosó után, egy rózsaszínű (csak én sokallom ebben a játékban a rózsaszínű dolgokat?) lézerhídhoz érsz. A híd meg van hibásodva, ezért mielőtt az üres rész odaérne hozzád, fuss be a falon lévő mélyedésbe. Ennél az egy hídnál működik az a megoldás is, hogy hátrafelé végigfutsz rajta, és amikor eléd ér a hibás rész, ugrasz. Ha elérted a túloldalt, kínáld meg pirított kenyérrel a két kis agydobálót, és menj be az ajtón. A következő teremben egy leeresztett rácsot, egy lenyomott gombot, és egy gombot láthatsz. Ha ráállsz a gombra, felnyílik a rács, és itt már két gomb lesz. Ezután három stb.. A gombok helyes sorrendje: az elsőnél azaz egy ami van, a másodiknál a jobboldali, aztán a középső, a negyediknél jobbról a második, az utolsónál a balszélső. Ha elrontanád menj vissza az elejére, nyomd le a sárgán villogó gombot, aztán kezd elölről. Az ajtó mögötti folyosó végén újabb, két helyen hibás lézerhíd van. A megoldás ugyanaz, mint az előzőnél: használd a falban lévő mélyedéseket. Nemsokára ezután következik a harmadik, és egyben utolsó híd. Az első két mélyedésig nyugodtan sétálhatsz, de a harmadik előtt már ez a híd is meghibásodik. Gyorsan ugorj be a mélyedésbe, és alkalmazd az első két hídnál leírt módszert. A nagy teremben nyomd le a fent lévő gombot (a piros nyíl mögött), és figyeld a gombok felett lévő piros nyúlványokat, ugyanis egy pillanatra látható, hogy milyen sorrendben kell lenyomni a lent lévő gombokat. Ha elrontottad nyomd le a fenti gombot, és kezdd elölről. Ha szabad az út vedd fel a dimenzionális destabilizátort, és menj be a teleportba. Az üres folyosó után jön a kilencedik főellenség.

9. Főellenség: Tulajdonképpen nem is igazi főellenség, csak három kis agydobáló szörny, a telefonfülkében. A teleportnál folyamatosan termelődik a nikkelcipó. Amikor kinyílik a fülke ajtaja, lőj be egy nikkelcipót, és ha jól csináltad, az egyik szörny kirepül. Szedd ki mindhármat, mert ahogy az előző pálya végén írtam, a csapatból már csak dr. Fluke Hawkins hiányzik.
                
10. pálya- Kozmikus történet(ek)
        
A császári palota, Swizzle Firma, délután 9:01

A, dr. Fluke Hawkins

Indulj el balra, és menj a falból kiálló szirtek alá. A körről létrázgass fel. A folyosón néhány kis agydobáló, és néhány robot vár. A lépcső tetején fordulj balra, itt lesz egy kör a létrának. Menj be az ajtón, itt nemsokára ezüstbigyók lesznek. Ha leszedted őket, bejutsz Zizzy Balloobba császárhoz. Szedd le az életcsíkját, közben szedegesd fel a teremben lévő dolgokat. Amikor hipnotizálni próbál, véletlenül se nézz arra (inkább fordulj el), mert nagyon kellemetlen. Ha elfogyott az életcsíkja, a császár belsejébe kerülsz. Odabent a középső csőszerűség pereméről ugorj át a plutóniumhoz. Idd meg, és üsd szét a szív négy részét. A felső kettőt csak a buborékokról tudod elérni. A két tüdő nyílásába egy-egy pirított kenyeret lőj. A szemek maguktól kiesnek, ezekkel ne foglalkozz. Az agyat pirított kenyérrel lődd szét. Ha ügyes vagy lentről is eltudod találni, de a buborékkal felmehetsz a szív feletti belekre, és innen is széttudod kapni. Mindez persze egy menetben nem mindig sikerül, mert a Zizzyben lévő kis antitestek is nehezítik a dolgot, valamint a császár időnként ki is tüsszenti a dokit. Ilyenkor újra le kell szedned az életerő csíkját, ekkor újra beszippant. Szerencsére Max és Kurt is segít. Ha a belső szervek elfogytak, a császár összeesik, és jön a végső animáció.
  
B, Kurt Hectic

Menj be a jobboldali rácson (használd a felszálló légáramlatot). A folyosón gázszörnyek és nehéz lézerágyúk vannak. A nagy teremben robotok, és bikafejű szörnyek lesznek, használd a szemlövést. Az ajtó mögött egy hosszú unalmas folyosó rész lesz. Miután beértél a központi terembe, menj a lépcsőhöz és ugorj róla át a magasabban lévő szintre. Az ajtó mögötti folyosó végén két lepelszörny vár, az ajtó mögött pedig a császár. A megölési technika ugyanaz, mint a dokinál, de a belső szerveket máshogy kell szétszedned. A felszedhető dolgok közül a mozsárbombára és az orvlövész gránátra lesz szükséged. A szívet sima láncfegyverrel is szét tudod lőni, a tüdőbe kell a mozsárbomba. A belekből felszálló buborékokon fel tudsz vitorlázni a szemekhez. Ezeket először lődd ki a helyükről, azután lődd szét. Lebegj fel a szemek helye alá, a száj mögötti részre. Az agyon négy kék golyó kering. Ezeket orvlövész lövedékkel tudod szétlőni, vagy használhatod a gyorsabb megoldást: az orvlövész gránátot.
  
C, Max

Menj be az előtted lévő nagy, szürke ajtón. Irtogasd addig a folyamatosan beteleportáló ellenségeket, amíg ki nem nyílik az ajtó. A lézereket tartogasd Zizzyre Keresd meg a lépcsőt a központi teremben, és a doki létrajeléről ugorj fel a magasabb részre. Ha végeztél a bikafejű szörnyekkel, jöhet Zizzy! Vedd fel az atommeghajtású jetpacket, és odabent (a császárban) egyszerűen lőj szét minden belső szervet.

Fegyverek, kellékek, irányító billentyűk

Általános billentyűk:

Mozgás előre- fel
Mozgás hátra- le
Fordulás balra- y
Fordulás jobbra- x
Felnézés- home
Lenézés- end
Ugrás- jobb egérgomb
Lövés, kombinálás- bal egérgomb
Gyors mentés- F6
Gyors töltés- F7

Kurt
 
Orvlövész mód- szóköz
Zoomolás (+)- fel
Zoomolás (-)- le
Inventory balra- ő
Inventory jobbra- ú
Tárgy használata- ó

Max

Inventory balra- ő
Inventory jobbra- ú
Fegyver kiválasztása- ó
Fegyver eltevése- ü
Jetpack- jobb egérgomb

Dr. Hawkins

Inventory fel- ú
Inventory le- ő
Bal kéz- ü
Jobb kéz-ó

Fegyverek és tárgyak
 
Kurt Hectic:

Alapfelszerelés:

Tekercs öltöny (coil suit)- Erős anyagból készült ruha, kibírja a szabadesést a Föld légkörében.

Ejtőernyő (parachute)- Az ugrás távolságát lehet vele hosszabbítani, továbbá a légáramlatokon fel lehet vele vitorlázni.

Láncfegyver (chaingun)- Gépfegyver végtelen tölténnyel. Orvlövészkedésre is használható, ilyenkor összekell kapcsolni az öltönnyel. Ez erősebb lövedékeket eredményez.

Orvlövész lövedék (sniper bullet)- Erős, de lassú lövedék. Bizonyos szörnyeknél fejlövésre is használható.

Egyéb tárgyak:

Csali bábú (dummy decoy)- Az ellenséget lehet vele félrevezetni. 

Gránát (grenade)- Időzített gránát, mely a talajon pár másodperc múlva felrobban, de ha ellenséghez ér, rögtön detonál.

Feketelyuk gránát (black hole grenade)- Kurt (és talán a játék) legerősebb, tömegpusztító fegyvere. Vigyázz nehogy téged is beszippantson!

Lepel (cloak)- Az ellenség nehezebben vesz észre.

Szuper láncfegyver (super chaingun)- A láncfegyver erősebb változata 500 tölténnyel.

Lézer láncfegyver (laser chaingun)- A kék golyókat, és a szörnyek fejét is szétlehet vele lőni. Száz töltény jár hozzá.

Alma (apple)- +25 élet

Sonka (ham)- +50 élet

Orvlövész fegyverek:

Orvlövész gránát (sniper grenade)- Becsapódáskor robban.

Pattogó orvlövész lövedék (bouncing sniper shell)- Olyan mint az o.gránát, de ez pattog. Néhány helyen kötelező használni.

Nyomkövető orvlövész lövedék (homing sniper shell)- Követi a célt.

Mozsárbomba (sniper mortar)- Ejtőbomba. Néhány helyen kötelező.

Orvlövész pajzs (sniper shield)- Egy darabig véd a sérülésektől, orvlövész módban.

Max:

Alapfelszerelés:

Magnum (magnum)- pisztoly végtelen lövedékkel. Nem túl erős.

Egyéb tárgyak:

Magnum (magnum)- 50 töltényes pisztoly.

Uzi (uzi)- Géppisztoly 200 tölténnyel.

Sörétes (shotgun)- Erős fegyver 50 lövedékkel.

Gatling (gatling gun)- Nehéz gépfegyver 200 tölténnyel.

Rakétavető (guided rocket)- Nyomkövető rakéta. Számszerint 15.

Lézer (raygun)- Max legerősebb fegyvere. 200 lövedék van hozzá.

Jetpack (jetpack)- Tölthető jetpack. Az ugrásgomb nyomvatartása aktiválja.

Atom jetpack (atomic jetpack)- Öntöltő jetpack. Lassítja az esést is.

Elem (AA battery)- +25 élet

Akkumulátor (car battery)- +100 élet

Dr. Fluke Hawkins:

Alapfelszerelés:

Kenyérpirító (atomic toaster)- Ebből lövöldözi ki, a péksüteményeket.

Pirított kenyér (atomic toast)- Pattogó, robbanó kenyérszeletek.

Létra (ladder)- Cső+kábel. A kijelölt helyeken lehet használni.

Egyéb tárgyak:

Molotov koktél (molotov cocktail)- Szósz+rongy+öngyújtó. Hatékony fegyver, közepes tömegek ellen.

Akvárium (aquarium)- Eleinte egy hal otthona, később életmentő sisak.

Bagett (baguette)- Kenyérpirítóba való lövedék. Nyomkövető. Egy bagett 5-lövés. 

Nikkelcipó (pumpernickel)- Repeszgránátszerű pirítóba való töltet. Hármasával.

Levegőfújó (leaf blower)- Cső+kézszárító+ragasztószalag. Eltéríti a lövedékeket és elfújja a szörnyeket.

Plutónium (plutonium)- A doki átváltozik valami naggyá és erőssé. 180-nal több élete lesz és nagyon erős ütései. Sajnos nem tart sokáig.

Mr. Fizzy (Mr. Fizzy)- +50 élet